**Všeobecné podmienky pre poskytovanie služieb**

**Kreatívnym centrom .........**

1. **Základné ustanovenia**
2. Tieto všeobecné podmienky pre poskytovanie služieb Kreatívnym centrom ............... (ďalej ako „KC“) sa vzťahujú na činnosť KC, ktorá spočíva v poskytovaní služieb užívateľom. K spusteniu tejto činnosti KC došlo v súvislosti s realizáciou aktivít projektu „...........................“ (ďalej ako „Projekt“) podľa uzavretej zmluvy o poskytnutí nenávratného finančného príspevku č. ................ v rámci Integrovaného regionálneho operačného programu (ďalej ako „IROP“), ktorá bola uzavretá medzi poskytovateľom Ministerstvo kultúry Slovenskej republiky a KC (prostredníctvom .......) ako prijímateľom. Užívateľmi sú subjekty, ktoré sa zúčastňujú na niektorom z programov, v rámci ktorého KC na základe písomnej zmluvy poskytujú užívateľom služby. Ide o bežné fyzické osoby (široká verejnosť) alebo subjekty vykonávajúce hospodársku činnosť (podniky), bez ohľadu na to, či sú fyzickými alebo právnickými osobami. Užívatelia, ktorí vykonávajú hospodársku činnosť, sú pri využívaní služieb KC príjemcami pomoci podľa Schémy na podporu kreatívneho a kultúrneho priemyslu (schéma pomoci de minimis) (Schéma DM 8/2021) v platnom znení (ďalej ako „Schéma DM 8/2021“) a je s nimi uzatvorená osobitná zmluva o poskytnutí pomoci de minmis (zmluva o nepriamej pomoci). S ostatnými užívateľmi sa osobitná zmluva neuzatvára a zmluvou je akceptovaná prihláška užívateľa.
3. Tieto všeobecné podmienky pre poskytovanie služieb KC (ďalej ako „Všeobecné podmienky“) obsahujú pravidlá týkajúce sa poskytovania služieb užívateľom, ktoré poskytuje KC a s nimi súvisiace práva a povinnosti, ktoré užívateľovi a KC vznikajú pri poskytovaní služieb užívateľom počas celej doby poskytovania služby.
4. KC môže poskytovať služby výlučne subjektu, ktorého prihlášku KC akceptovalo.
5. Všeobecné podmienky sú záväzné pre všetkých užívateľov bez ohľadu na to, aké majú postavenie, t.j. či ide o bežné fyzické osoby alebo hospodárske subjekty spadajúce pod Schému DM 8/2021, pokiaľ z obsahu Všeobecných podmienok nevyplýva, že sa určité ustanovenie vzťahuje len na určitú skupinu užívateľov, napríklad len pre užívateľov, ktorí spadajú pod Schému DM 8/2021. Tieto Všeobecné podmienky sa nevzťahujú na prenájom nebytových priestorov KC alebo ich časti, ani na s tým súvisiaci prenájom hnuteľných vecí a/alebo iné poskytovanie služieb KC v súvislosti s prenájmom; prenájom hnuteľných vecí a poskytovanie služieb KC v takomto prípade sa spravujú zmluvou o prenájme nebytových priestorov KC alebo ich časti.
6. Pre užívateľa, ktorý je bežnou fyzickou osobou, sa tieto Všeobecné podmienky stávajú účinnými doručením oznámenia o akceptovaní prihlášky na účasť v programe na základe príslušnej výzvy zverejnenej zo strany KC (ďalej ako „príslušná výzva“) a ich účinky trvajú až do skončenia poskytovania služieb danému užívateľovi. K doručeniu oznámenia o akceptácii prihlášky môže dôjsť aj e-mailom na elektronickú adresu uvedenú v záhlaví prihlášky uchádzača (užívateľa) alebo iným vhodným spôsobom s využitím kontaktných údajov uvedených v záhlaví prihlášky alebo osobným prevzatím alebo zverejnením úspešných uchádzačov (užívateľov) na webovom sídle Kreatívneho centra www.....sk (ďalej ako „webové sídlo KC“). Úpravu týkajúcu sa konkrétneho spôsobu oznamovania akceptácie prihlášky uchádzača obsahuje príslušná výzva.
7. Pre užívateľov, ktorí sú hospodárskymi subjektami spadajúcimi pod Schému DM 8/2021, predstavujú tieto Všeobecné podmienky obchodné podmienky podľa § 273 ods. 1 Obchodného zákonníka (zák. č. 513/1991 Zb. v znení neskorších predpisov). Tvoria súčasť osobitne uzatváranej zmluvy o poskytnutí pomoci de minimis, nadobúdajú účinnosť spolu s touto zmluvou a trvajú až do jej skončenia.
8. V prípade rozdielov medzi jednotlivými záväznými dokumentmi je rozhodujúce znenie obsiahnuté v Schéme DM 8/2021 v spojení so zmluvou o poskytnutí pomoci de minimis (pre užívateľov, ktorí sú hospodárskymi subjektami), resp. v akceptovanej prihláške (pre užívateľov, ktorí sú bežnými fyzickými osobami). Pred inými dokumentami vzťahujúcimi sa na poskytovania služieb KC má prednosť znenie týchto Všeobecných podmienok.
9. **Práva a povinnosti KC**
10. KC je povinné poskytovať užívateľovi služby podľa príslušnej výzvy s odbornou starostlivosťou, riadne a včas.
11. KC je pri poskytovaní služieb podľa ods. 1 tohto článku oprávnené požadovať od užívateľa súčinnosť v súvislosti s realizáciou programov / služieb KC alebo v súvislosti s plnením svojich povinností alebo úloh z realizácie Projektu podľa zmluvy o poskytnutí nenávratného finančného príspevku alebo podľa riadiacej dokumentácie (napríklad v súvislosti s plnením merateľných ukazovateľov Projektu). Súčasne je KC povinné poskytnúť súčinnosť, ak o ňu požiada užívateľ podľa článku III. ods. 2 týchto Všeobecných podmienok a nejde o šikanózny výkon práva.
12. KC je povinné pripraviť poskytovanie služby podľa príslušnej výzvy a ak nie je presný dátum, čas a miesto začiatku poskytovania stanovené priamo v príslušnej výzve, oznámi užívateľom tieto údaje v dostatočnom predstihu tak, aby im mohla byť poskytnutá služba. Za riadne a včasné oznámenie sa považuje oznámenie zverejnené na webovom sídle KC najneskôr 2 pracovné dni pred začiatkom poskytovania služby. V prípade individuálnych činností je možné oznámenie podľa tohto odseku nahradiť prevádzkovými hodinami (napr. vo vzťahu k užívaniu strojov, prístrojov, zariadení, konzultačných služieb a podobne), ktoré sú riadne zverejnené na webovom sídle KC alebo individuálnou dohodou KC a konkrétneho užívateľa. V prípade kolektívnych činností je možné zmeniť už oznámený termín začiatku poskytovania služby v čase kratšom ako 2 pracovné dni pred jeho začiatkom len vtedy, ak so zmenou súhlasí väčšia časť úspešných uchádzačov (užívateľov) danej služby, inak je KC povinné daný program alebo službu zrušiť. Predchádzajúca veta sa neuplatní v prípade zmeny miesta konania alebo formy poskytovania služby, pričom pod formou sa rozumie prezenčná resp. online forma poskytovania služby.
13. KC je povinné zabezpečiť, aby boli služby poskytované tak, ako bol ich opis uvedený v príslušnej výzve. Ak KC poskytuje služby prostredníctvom tretích osôb, tieto osoby (lektori, kouči, poradcovia, konzultanti a podobne) musia mať zodpovedajúcu odbornú úroveň a skúsenosti v oblasti, v ktorej vedú poskytovanie služby KC.
14. Ak je pre poskytovanie služby nutné používať materiál alebo suroviny alebo iné pomôcky, tieto nie je povinný zabezpečiť KC, ibaže to výslovne vyplýva z príslušnej výzvy alebo neskôr zverejneného oznamu v súvislosti s poskytovaním služby. KC je však povinné označiť potrebný materiál alebo suroviny alebo iné pomôcky pre poskytovanie služby v príslušnej výzve, alebo ak sa tak nestalo, je KC povinné tak urobiť v dodatočnom oznámení v súvislosti s poskytovaním služby, ktoré je zverejnené na webovom sídle KC aspoň 2 pracovné dni pred začatím poskytovania služby.
15. Ak poskytovanie služby zahŕňa využívanie strojov, prístrojov alebo iných zariadení, KC vopred určí podmienky ich využívania, vrátane doby a prevádzkového režimu, v akých je možné tieto stroje, prístroje alebo iné zariadenia využívať. KC je povinný zabezpečiť bezpečnosť a ochranu zdravia pri práci. KC prostredníctvom na to poverenej osoby zaškolí užívateľa do obsluhy daného stroja, prístroja alebo iného zariadenia a následne je oprávnené kontrolovať správnosť jeho používania resp. obsluhy. KC je oprávnené obmedziť používanie stroja, prístroja alebo iného zariadenia na to nespôsobilým užívateľom alebo užívateľom, ktorému hrozí bezprostredná ujma a v prípade, ak nedôjde k zjednaniu nápravy (napr. trvalým odstránením dôvodu bezprostredne hroziacej ujmy), KC je oprávnené využívanie stroja, prístroja alebo iného zariadenia daným užívateľom odmietnuť.
16. KC je oprávnené vydať prevádzkový poriadok, v ktorom určí bližšie podmienky využívania stroja, prístroja alebo iného zariadenia užívateľom pri poskytovaní služby. Prevádzkový poriadok je vždy k dispozícii na mieste, kde sa nachádza daný stroj, prístroj alebo zariadenie a súčasne je zverejnený na webovom sídle KC vo svojej aktuálnej verzii.
17. KC je oprávnené spracúvať osobné údaje užívateľa podľa § 47 zák. č. 292/2014 Z. z.
18. KC je povinné zverejniť a ponechať zverejnené aspoň počas poskytovania príslušnej služby na svojej webovom sídle:
19. príslušnú výzvu, Schému DM 8/2021 a všetky dokumenty (oznamy, upozornenia, usmernenia a podobne), ktoré majú vykonávací charakter k poskytovaniu služieb KC,
20. všetky zmeny súvisiace so zmenou systému poskytovania pomoci de minimis,
21. upozornenie na zmeny, ktoré majú alebo môžu mať vplyv na poskytovanie služieb užívateľom.
22. **Práva a povinnosti užívateľa**
23. Pri využívaní služieb poskytovaných KC je užívateľ povinný konať s odbornou starostlivosťou, ak je hospodárskym subjektom, resp. s náležitou starostlivosťou, ak je užívateľom bežná fyzická osoba.
24. Užívateľ je oprávnený požiadať KC o poskytnutie súčinnosti, ak je to potrebné na zabezpečenie riadneho využívania služieb poskytovaných KC. Užívateľ je povinný poskytnúť KC súčinnosť, ak o ňu požiada podľa článku II. ods. 2 týchto Všeobecných podmienok.
25. Užívateľ je povinný využívať služby poskytované KC od začiatku súvisle až do ich skončenia. V prípade ospravedlniteľnej neúčasti túto vopred oznámi KC a v prípade individuálnej činnosti si užívateľ a zástupca KC (lektor, kouč, konzultant, poradca a pod.) dohodnú iný vhodný termín realizácie.
26. Užívateľ je oprávnený namietať odbornú úroveň tretej osoby, prostredníctvom ktorej sa poskytuje služba KC (napr. lektor, kouč, poradca, konzultant). Ak je námietka užívateľa odôvodnená a z týchto dôvodov vyplýva jej potenciálna relevantnosť, KC preverí skutkovú situáciu a v prípade neuspokojivej úrovne poskytovania služby bez zbytočného odkladu nahradí takúto tretiu osobu inou kvalifikovanou osobou.
27. Ak to vyplýva z charakteru poskytovanej služby, je užívateľ povinný zabezpečiť si pre riadne využitie služby príslušný materiál alebo suroviny alebo iné pomôcky podľa obsahu príslušnej výzvy, dodatočného oznámenia KC v súvislosti s poskytovaním služby a ak nie sú materiál alebo suroviny alebo iné pomôcky určené, podľa vlastnej úvahy tak, aby v konečnom dôsledku jeho účasť na službe zodpovedala povinnosti podľa odseku 1 tohto článku.
28. Ak poskytnutie služby zahŕňa využívanie strojov, prístrojov alebo iných zariadení, užívateľ je povinný ich využívať podľa podmienok určených KC, je povinný plniť pokyny určené zodpovednou osobou za KC vo vzťahu k inštrukciám k ich obsluhe a používaniu. Užívateľ je povinný sa podriadiť pokynom zodpovedného pracovníka KC týkajúcich sa obmedzenia alebo úplnému odmietnutia prístupu k strojom, prístrojom alebo iným zariadeniam podľa článku II. ods. 6 týchto Všeobecných podmienok.
29. Užívateľ je povinný rešpektovať prevádzkový poriadok, ak ho KC vydal a je povinný vykonať všetky úkony, resp. zdržať sa úkonov, ktoré sú potrebné na predchádzanie vzniku ujmy (napr. na zdraví, na majetku).
30. Užívateľ, ktorý je hospodárskym subjektom, je povinný bez zbytočného odkladu písomne oznámiť KC:
31. zmenu údajov, ktoré už skôr oznámil KC, napríklad zmena názvu, obchodného mena, sídla, miesta podnikania, kontaktných údajov ako sú e-mail, zodpovedná osoba za účasť na realizácii programu /služby,
32. vyhlásenie konkurzu alebo reštrukturalizácie užívateľa, existenciu návrhu na zrušenie spoločnosti užívateľa,
33. zmenu iných skutočností súvisiacich s jeho účasťou na programe / využívaním služby poskytovanej KC.

Na oznámenie skutočností podľa písmen a) a c) sa nevzťahujú žiadne osobitné formálne požiadavky, preto k ich oznámeniu stačí dodržanie písomnej formy, napríklad prostredníctvom e-mailu. Na oznámenie podľa písm. b) je potrebné preukázané doručenie takejto informácie KC.

1. **Kontrola, porušenia podmienok a ich riešenie**
2. KC je oprávnené kedykoľvek vykonať kontrolu v súvislosti s účasťou užívateľa na využívaní služieb poskytovaných KC. V prípade užívateľov, ktorí sú hospodárskymi subjektami, je KC oprávnené kedykoľvek vykonať aj opakovanú kontrolu splnenia podmienok zo Schémy DM 8/2021 ku dňu poskytnutia pomoci de minimis. KC je oprávnené vykonať dodatočnú kontrolu overenia podmienok výberu uchádzača (užívateľa) v tom zmysle, či bol výber vykonaný podľa podmienok výzvy.
3. Užívateľ je povinný strpieť výkon kontroly zo strany KC alebo subjektov zapojených do riadenia a kontroly poskytovania finančných prostriedkov v súvislosti s Projektom, a to v rozsahu, v akom je vecný a časový rozsah ako aj ďalšie skutočnosti týkajúce sa kontroly oznámené užívateľovi zo strany kontrolného orgánu. Užívateľ je povinný strpieť výkon kontroly podľa časti R Schémy DM 8/2021.
4. Ak sa v priebehu realizácie programov / služieb KC zistí, že užívateľ nie je oprávnený podľa podmienok výzvy využívať služby KC, KC je oprávnený poskytovanie služieb užívateľovi predčasne ukončiť. Ak je takýto užívateľ hospodárskym subjektom, v plnej miere sa na už poskytnutú pomoc de minimis vzťahuje povinnosť užívateľa na jej vrátenie podľa ods. 4 tohto článku.
5. Ak sa v prípade užívateľa, ktorý je hospodárskym subjektom, zistí, že nie je oprávnený na poskytnutie pomoci z dôvodov porušenia podmienok výzvy alebo Schémy DM 8/2021, užívateľ je povinný na výzvu KC a v lehote určenej v tejto výzve nie kratšej ako 10 pracovných dní, vrátiť poskytnutú pomoc de minimis za účasť v tom programe alebo za využívanie tej služby, ku ktorej sa vzťahuje dôvod neoprávnenosti. KC je povinný vymáhať od takéhoto užívateľa poskytnutú pomoc de minimis v rozsahu, v akom mu boli poskytnuté služby aj s úrokmi z omeškania.
6. **Trvanie vzťahu medzi užívateľom a KC, na ktorý sa vzťahujú tieto Všeobecné podmienky a jeho ukončenie**
7. Ak je užívateľom bežná fyzická osoba, jej zmluvný vzťah s KC, pre ktorý sú záväzné tieto Všeobecné podmienky, trvá odo dňa uvedeného v článku I. ods. 5 týchto Všeobecných podmienok až do úplného ukončenia využívania služby poskytovanej KC. Ak je užívateľom hospodársky subjekt, jeho zmluvný vzťah s KC, pre ktorý sú záväzné tieto Všeobecné podmienky, trvá odo dňa uvedeného v článku I. ods. 6 týchto Všeobecných podmienok až do skončenia zmluvy o poskytnutí pomoci de minimis, t.j. do úplného skončenia účasti užívateľa na službe KC podľa článku 2 zmluvy o poskytnutí pomoci de minimis.
8. Užívateľ je oprávnený predčasne ukončiť využívanie služby poskytovanej KC písomným oznámením o predčasnom ukončení, v ktorom musí byť špecifikovaná služba, ktorej využívanie ukončuje. Oznámenie musí byť datované a podpísané, nemusí obsahovať dôvody predčasného ukončenia. Osobitné formálne požiadavky na oznámenie nie sú určené, musí však mať náležitosti platného právneho úkonu podľa § 37 a nasl. zák. č. 40/1964 Zb. Občiansky zákonník. Účasť užívateľa a zmluva medzi ním a KC končí doručením písomného oznámenia KC o ukončení jeho účasti na službe KC.
9. KC je oprávnený predčasne ukončiť využívanie služby poskytovanej KC užívateľovi, ak:
10. došlo k odmietnutiu poskytovania služby účastníkovi z dôvodov uvedených v článku II. ods. 6 Všeobecných podmienok, alebo
11. z dôvodov podľa článku IV. ods. 3 Všeobecných podmienok, alebo
12. užívateľ opakovane porušuje svoje povinnosti podľa článku III. ods. 1 Všeobecných podmienok aj napriek upozorneniu KC.

K predčasnému ukončeniu poskytovania služby KC užívateľovi dôjde doručením písomného oznámenia KC, v ktorom musí byť uvedený dôvod predčasného ukončenia, musí byť datované a podpísané.

1. Užívateľ, ktorý je hospodárskym subjektom, je v dôsledku predčasného ukončenia poskytovania služby KC podľa odsekov 2 alebo 3 povinný vrátiť poskytnutú pomoc de minimis v rozsahu, v akom mu boli poskytnuté služby podľa zmluvy o poskytnutí pomoci de minimis. Podmienky uvedené v článku IV. ods. 4 Všeobecných podmienok sa uplatnia primerane.
2. Ukončením poskytovania služby KC užívateľovi zaniká zmluva medzi KC a užívateľom. Vo vzťahu k zmluve o poskytnutí pomoci de minmis to znamená, že táto zaniká okrem tých jej ustanovení, ktoré upravujú postup vrátenia poskytnutej pomoci de minimis, ustanovení o výkone kontroly a ustanovení, ktoré sú potrebné pre realizáciu práv a povinností KC v súvislosti s vrátením pomoci de minimis užívateľom a / alebo výkonom kontroly.
3. **Osobitné ustanovenia**

*KC uvedie vlastné podmienky, ktoré sú špecifické v zmysle Projektu pre prevádzku KC a poskytovanie služieb.*

1. **Záverečné ustanovenia**
2. Tieto Všeobecné podmienky sú zverejnené na webovom sídle KC v aktuálnej verzii.
3. KC je oprávnený aktualizovať obsah týchto Všeobecných podmienok. Aktualizovaná verzia Všeobecných podmienok môže nadobudnúť účinnosť najskôr ich zverejnením na webovom sídle KC. KC vedie verejne dostupný archív jednotlivých verzií Všeobecných podmienok.
4. Ak sú užívateľovi poskytované služby KC na základe viacerých výziev a z nich vyplývajúcich viacerých akceptovaných prihlášok, resp. zmlúv o poskytnutí pomoci de minimis (ďalej ako „multi účasť“), aktualizáciou Všeobecných podmienok sa tieto aktualizujú vo vzťahu ku všetkým službám, ku ktorým sa vzťahuje multi účasť užívateľa. To znamená, že v prípade multi účasti sa právny vzťah užívateľa a KC bude spravovať vždy aktuálnou verziou Všeobecných podmienok.

V ................................, dňa ...................................

Za KC: ....................................................................

.................................................................................